SMERNICA KOMISIE 2005/37/ES
z 3. júna 2005,
ktorou sa menia a dopĺňajú smernice Rady 86/362/EHS a 90/642/EHS, pokiaľ ide o maximálne úrovne rezíduí niektorých pesticídov v a na obilninách a niektorých produktoch rastlinného pôvodu vrátane ovocia a zeleniny
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 86/362/EHS z 24. júla 1986 o stanovení maximálnych úrovní rezíduí pesticídov v a na obilninách (1), a najmä na jej článok 10,
so zreteľom na smernicu Rady 90/642/EHS z 27. novembra 1990 o stanovení maximálnych úrovní rezíduí pesticídov v a na niektorých produktoch rastlinného pôvodu vrátane ovocia a zeleniny (2), a najmä na jej článok 7,
so zreteľom na smernicu Rady 91/414/EHS z 15. júla 1991 o zavádzaní produktov na ochranu rastlín na trh (3), a najmä na jej článok 4 ods. 1 písm. f),
keďže:
(1)
Nasledujúce existujúce aktívne látky boli zaradené do prílohy I smernice 91/414/EHS: hydrazid kyseliny maleinovej na základe smernice Komisie 2003/31/ES (4); propyzamid na základe smernice Komisie 2003/39/ES (5) a mecoprop a mecoprop-P na základe smernice Komisie 2003/70/ES (6).
(2)
Nové aktívne látky isoxaflutol, trifloxystrobin, carfentrazon-etyl a fenamidon boli zaradené do prílohy I smernice 91/414/EHS na základe smernice Komisie 2003/68/ES (7).
(3)
Zaradenie príslušných aktívnych látok do prílohy I smernice 91/414/EHS bolo založené na zhodnotení predložených informácií o navrhovanom použití. Informácie týkajúce sa tohto použitia boli predložené niektorými členskými štátmi v súlade s článkom 4 ods. 1 písm. f) smernice 91/414/EHS. Dostupné informácie boli preskúmané a sú dostatočné na to, aby bolo možné stanoviť niektoré maximálne úrovne rezíduí (MÚR).
(4)
V prípade, že neexistujú komunitné MÚR alebo dočasné MÚR, členské štáty stanovia národné dočasné MÚR v súlade s článkom 4 ods. 1 písm. f) smernice 91/414/EHS pred tým, než budú povolené produkty na ochranu rastlín obsahujúce tieto aktívne látky.
(5)
Komunitné MÚR a úrovne odporúčané kódexom „Codex Alimentarius“ sú stanovené a vyhodnotené podľa podobných postupov. V prípade hydrazidu kyseliny maleinovej je obmedzený počet MÚR podľa kódexu. V smernici 90/642/EHS už existujú komunitné MÚR pre: hydrazid kyseliny maleinovej, (smernica Rady 1993/58/EHS) (8) a v smerniciach 86/362/EHS a 90/642/EHS pre: propyzamid (smernice Rady 1996/32/ES (9) a 1996/33/ES (10). Tieto úrovne boli posúdené pri stanovovaní príslušných MÚR úpravami vykonanými na základe tejto smernice. MÚR podľa kódexu, ktorých odvolanie bude odporúčané v blízkej budúcnosti, neboli brané do úvahy. MÚR založené na MÚR podľa kódexu boli zhodnotené vo svetle rizík vyplývajúcich pre spotrebiteľov. Nebolo stanovené žiadne riziko, keď sa použijú toxikologické koncové body založené na štúdiách, ktoré mala k dispozícii Komisia.
(6)
S ohľadom na zaradenie príslušných aktívnych látok do prílohy I smernice 91/414/EHS boli dokončené súvisiace technické a vedecké hodnotenia vo forme kontrolných správ Komisie. Hodnotiace správy pre tieto uvedené látky boli dokončené v dňoch uvedených v smerniciach Komisie, ktoré sú citované v odôvodneniach 1 a 2. Tieto správy stanovili prijateľný denný príjem (ADI) pre príslušné látky, a ak je to nutné, akútnu referenčnú dávku (ARfD). Vystavenie spotrebiteľov potravinových produktov aktívnym látkam, ktorými boli tieto produkty ošetrené, bolo posudzované a zhodnotené v súlade s komunitnými postupmi. Do úvahy bola vzatá aj smernica zverejnená Svetovou zdravotníckou organizáciou (11) a stanovisko Vedeckého výboru pre rastliny (12) k použitej metodológii. Dospelo sa k záveru, že navrhované MÚR nebudú viesť k prekročeniu ADI, ani ARfD.
(7)
Aby sa zaistilo, že spotrebiteľ bude primerane chránený pred vystavením sa rezíduám v dôsledku neoprávneného používania produktov na ochranu rastlín, je potrebné stanoviť dočasné MÚR pre príslušné kombinácie produktov/pesticídov pri nižšom limite analytického stanovenia.
(8)
Stanovenie týchto dočasných MÚR na komunitnej úrovni nebráni členským štátom stanoviť dočasné MÚR pre príslušné látky v súlade s článkom 4 ods. 1 písm. f) smernice 91/414/EHS a jej prílohou VI. Obdobie štyroch rokov sa považuje za dostatočnú dobu na povolenie ďalšieho používania príslušných aktívnych látok. Dočasné MÚR by sa potom mali stať konečnými.
(9)
Je preto nevyhnutné pridať alebo nahradiť všetky rezíduá pesticídov, ktoré vyplývajú z používania týchto produktov na ochranu rastlín, do príloh smerníc 86/362/EHS a 90/642/EHS, aby boli umožnené riadny dozor a kontrola zákazu ich používania a ochrana spotrebiteľov. Ak už MÚR boli stanovené v prílohách týchto smerníc, je vhodné ich upraviť. Ak MÚR neboli doposiaľ stanovené, je vhodné ich stanoviť po prvýkrát.
(10)
Preto je potrebné podľa toho zmeniť a doplniť smernice 86/362/EHS a 90/642/EHS.
(11)
Opatrenia uvedené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Smernica 86/362/EHS sa mení a dopĺňa takto:
a)
V časti A prílohy II sa pridávajú maximálne úrovne rezíduí pesticídov pre isoxaflutol, trifloxystrobin, carfentrazon-etyl, mecoprop, mecoprop-P, hydrazid kyseliny maleinovej a fenamidon tak, ako je uvedené v prílohe I tejto smernice.
b)
V časti A prílohy II sa maximálne úrovne rezíduí pesticídov pre propyzamid nahrádzajú úrovňami uvedenými v prílohe II tejto smernice.
Článok 2
Smernica 90/642/EHS sa mení a dopĺňa takto:
a)
V prílohe II sa pridávajú maximálne úrovne rezíduí pesticídov pre isoxaflutol, trifloxystrobin, carfentrazon-etyl, mecoprop, mecoprop-P a fenamidon tak, ako je uvedené v prílohe III tejto smernice.
b)
V prílohe II sa maximálne úrovne rezíduí pesticídov pre propyzamid a hydrazid kyseliny maleinovej nahrádzajú úrovňami uvedenými v prílohe IV tejto smernice.
Článok 3
1. Členské štáty prijmú a zverejnia najneskôr do 4. decembra 2005 zákony, predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení spolu s tabuľkou, ktorá uvádza, ako sa tieto ustanovenia zhodujú s ustanoveniami tejto smernice.
Členské štáty začnú uplatňovať tieto ustanovenia od 4. decembra 2006.
Po prijatí týchto ustanovení členskými štátmi, tieto ustanovenia musia obsahovať odkaz na túto smernicu alebo musia byť spojené s takýmto odkazom pri príležitosti ich úradného zverejnenia. Členské štáty určia spôsob, akým bude tento odkaz uvedený.
2. Členské štáty oznámia Komisii znenie hlavných ustanovení národných právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej zverejnení v Úradnom vestníku Európskej únie.
Článok 5
Táto smernica je adresovaná členským štátom.
V Bruseli 3. júna 2005